
I. INTRODUCERE

 

 

Responsabilitatea civilă constă în obligaţia oricărei persoane de a repara prejudiciile pe care le cauzează prin fapta sa ilicită. Pentru angajarea răspunderii civile delictuale sunt necesare: existenţa faptei ilicite; producerea unei daune; raportul de cauzalitate între faptă şi prejudiciu; culpa (vina).

În ceea ce priveşte prejudiciul, acesta are, de regulă, caracter patrimonial (material) şi, deci, este susceptibil de evaluare bănească. Despăgubirea care se acordă în acest caz este întotdeauna patrimonială, fie că această despăgubire constă într-o reparare în natură a pagubei suferite, fie că ea constă în echivalentul bănesc al acestei pagube.

Prejudiciul moral, fără caracter patrimonial (nesusceptibil de evaluare bănească), este cel cauzat prin lezarea unui drept sau interes nepatrimonial. În literatura juridică, atât străină cât şi română, s-a considerat că acest prejudiciu constă în atingerea valorilor care definesc personalitatea umană. Aceste valori se referă la existenţa fizică a omului, la sănătatea şi integritatea sa corporală, la sensibilitatea fizică şi psihică, la sentimentele de afecţiune şi dragoste, la cinstea, demnitatea, onoarea şi prestigiul profesional, la nume şi domiciliu, precum şi la alte valori similare.

Prejudiciul moral poate avea, pe lângă latura nepatrimonială, şi un caracter patrimonial; de exemplu, o mutilare fizică are ca rezultat, pe lângă consecinţele de ordin psiho-social (neevaluabile în bani), şi o pierdere a capacităţii de muncă, care în mod cert se răsfrânge asupra patrimoniului victimei; acest prejudiciu poate fi evaluat şi trebuie reparat prin echivalent bănesc.

Problema, controversată într-o anumită perioada, a fost aceea a posibilităţii acordării despăgubirilor patrimoniale pentru repararea prejudiciilor fără caracter patrimonial, denumite tradiţional daune morale.

*

În această lucrare, vom urmări soluţiile date acestei probleme în jurisprudenţa şi doctrina interbelice din România, în câteva ţări europene şi în jurisprudenţa Curţii Europene a Drepturilor Omului.

 

 

 

II. PROBLEMA ADMISIBILITĂŢII DAUNELOR MORALE ÎN DREPTUL ROMÂNESC

 

 

1. PERIOADA 1865–1944

 

A. Cadrul legal şi conceptual

Textul legal de principiu, în temeiul căruia în dreptul civil român s-a admis, cu titlu general, repararea bănească a daunelor morale este art. 998 din Codul civil, conform căruia “orice faptă a omului, care cauzează altuia un prejudiciu, obligă pe acela din a cărui greşeală s-a ocazionat, a-l repara”, împreună cu art. 999, conform căruia “omul este responsabil nu numai de prejudiciul cauzat prin fapta sa, dar şi de acela cauzat prin neglijenţa sau prin imprudenţa sa”.

În literatura de specialitate s-a considerat că art. 998 are în vedere răspunderea pentru cauzarea de prejudicii prin fapta ilicită proprie comisă cu intenţie, iar art. 999 priveşte răspunderea pentru cauzarea de prejudicii prin fapta comisă fără intenţie, din culpă (din imprudenţă sau neglijenţă).

Faţă de prevederile celor două articole de mai sus, care se referă la repararea prejudiciului, fără a distinge între prejudiciul patrimonial şi cel nepatrimonial (moral), practica instanţelor noastre judecătoreşti, precum şi literatura juridică, au admis fără rezerve repararea oricărui prejudiciu, deci şi a prejudiciului nepatrimonial, pe cale pecuniară (conform principiului ubi lex non distinguit, nec nos distinguere debemus – acolo unde legea nu distinge, nici interpretul nu este chemat a o face). 

Interpretarea constantă şi îndelungată a dispoziţiilor art. 998 şi 999 din Codul civil în sensul admiterii fără rezerve a reparării băneşti a daunelor morale a dus, printre altele, la consacrarea legislativă a acestei interpretări şi în Codul penal român din 1936. Astfel, prin art. 92 din acest cod au fost prevăzute următoarele:

“Condamnatul, afară de restituirea lucrurilor către partea vătămată, care poate fi ordonată şi din oficiu, poate fi obligat şi la alte despăgubiri, dacă aceasta o cere.

Despăgubirile acordate părţii vătămate trebuie să constituie întotdeauna o justă şi integrală reparaţie a daunelor materiale sau morale suferite în urma infracţiunii şi pot fi stabilite, după principiile dreptului civil, într-o sumă globală. Ele pot consta şi în sume plătibile periodic, pe timp determinat, cât acestea ar satisface mai echitabil interesele părţilor.(…)”.

Ca urmare a acestei reglementări, hotărârile judecătoreşti penale prin care se acordau despăgubiri băneşti pentru daunele morale au dobândit un suport legal expres, ceea ce a constituit un argument în plus şi pentru acordarea de asemenea despăgubiri prin hotărâri judecătoreşti civile.

 

În întreaga perioada 1865–1944, jurisprudenţa română a fost constantă în a acorda despăgubiri băneşti pentru daunele morale, ea contribuind, prin soluţiile şi motivările sale, atât la argumentarea interpretării în acest sens a dispoziţiilor art. 998 şi 999 din Codul civil, cât şi la precizarea a numeroase cazuri de prejudicii morale susceptibile de reparare bănească.

Cu privire la interpretarea art. 998–999 C. civ., reţinem, ca fiind semnificative, următoarele precizări jurisprudenţiale:

- “Legiuitorul, voind să apere toate drepturile şi bunurile unei persoane, a prevăzut, în art. 998 şi 999, în termeni generali şi care nu fac nici o distincţie, că orice daună trebuie a fi reparată, prin urmare, atât cea materială, cât şi cea morală”.

- “Potrivit art. 998 şi 999 C. civ., oricine cauzează altuia prin fapta sa un prejudiciu, sub orice formă, odată ce culpa sa este constatată, este dator a-l repara în mod integral, fără să se facă vreo deosebire între prejudiciul material şi acel moral”.

- “Este indiferent dacă prejudiciul cauzat e moral sau material; deosebirea este numai că acel moral e mare, aproape ireparabil şi echivalent în bani foarte greu de stabilit, însă aceasta nu e un motiv ca el să nu dea loc la despăgubiri”.

- Cu toate că “de multe ori este aproape imposibil de a repara şi evalua în bani un prejudiciu moral, nu e mai puţin adevărat că orice condamnaţiune, fie chiar pecuniară, implică o reprobaţiune morală a faptului prejudiciabil; şi apoi, din faptul că nu se poate evalua în bani o pagubă morală, şi prin urmare, a se acorda o reparaţiune exactă, nu se poate deduce că nu se poate acorda nici una, ci din contră, judecătorii sunt suverani apreciatori, proporţionând-o cu gravitatea prejudiciului moral”.

- Pentru a da “locul la despăgubiri civile, atât prejudiciul moral, cât şi acel material, potrivit principiului general obligator pentru orice pretenţiune dedusă în justiţie, trebuie dovedit, instanţa având posibilitatea de a aprecia, după caz şi probe administrate, măsura şi importanţa prejudiciului”.

- “Stabilirea daunelor morale este lăsată la aprecierea instanţelor de fond, care nu sunt datoare să dea nici o motivare în ceea ce priveşte determinarea cuantumului lor”.

 

B. Jurisprudenţa interbelică

Dintre cazurile mai semnificative de prejudicii morale ivite în jurisprudenţa română, prejudicii care au fost reparate prin acordarea de despăgubiri băneşti (sau şi despăgubiri băneşti) reţinem, spre exemplificare, pe cele ce urmează:

a) Atingeri aduse onoarei:

- “Art. 998 C. civ. român, ca şi cel corespunzător din Codul francez, nu face nici o distincţie între daunele materiale şi cele morale, încât orice prejudiciu, fie el material sau moral, trebuieşte reparat. Daunele acordate în acest caz nu sunt echivalent al onoarei ultragiate, ci o reparaţiune a prejudiciului moral suferit”.

b) Acte de denunţare calomnioasă:

- “Denunţarea nedreaptă făcută cu uşurinţă, cu necugetare, în persoana cuiva, fără ca autorul ei să-şi dea osteneala să fie bine informat, întruneşte elementele cerute de art. 998 şi 999 C. civ., ca să facă răspunzător pe denunţător de prejudiciul cauzat denunţatului”.

c) Acte de defăimare în presă:

- “Din faptul publicării unui articol într-un jurnal sau periodic, răspunderea unei persoane se poate găsi angajată atunci când articolul publicat a produs un prejudiciu. Dacă articolul publicat, cât şi condiţiile în care publicarea s-a făcut nu întruneşte elementele delictuale conform Codului penal, nu rămâne părţii prejudiciate decât o acţiune civilă în faţa instanţelor civile, bazată pe art. 998, având drept scop despăgubiri materiale, cât şi, în anumite cazuri, dreptul la răspuns”;

- “Persoana atacată prin presă poate cere daune de la autorul articolului defăimător sau de la gerant şi, în lipsa acestora, de la editor, pentru prejudiciul moral suferit din această cauză”.

d) Acte vexatorii (intentarea unor procese sau pornirea unor acte de executare în scop de şicană):

- “Dacă în principiu cel ce intentează un proces nu face decât să uzeze de dreptul său, nu este tot astfel când acţiunea este formată fără bază plauzibilă şi din pur spirit de şicană, cu ţinta de a aduce prin străgăniri pe defendor la un sacrificiu bănesc. În acest din urmă caz, o acţiune judiciară, mai ales când e înconjurată de publicaţiuni, epistole şi alte acte de natură a aduce defendorului un prejudiciu fie moral, fie material, angajează responsabilitatea autorului ei”;

- “Faptul de a face şi continua un proces vexator constituie un delict civil prevăzut de art. 998, şi pentru existenţa delictului civil nu e necesitate să fie o daună materială, ci e suficient un prejudiciu moral ca să oblige pe autorul delictului la despăgubire”;

- “Deşi faptul de a introduce o acţiune în justiţie nu este decât exerciţiul unui drept legitim, totuşi, recursul la instanţele judecătoreşti poate să constituie o culpă şi să dea loc la daune, de câte ori exerciţiul acţiunii constituie un act de răutate şi de rea credinţă, sau, cel puţin, un act de o eroare grosieră, care echivalează cu dolul. În asemenea caz, dauna poate fi nu numai materială, dar şi morală şi se apreciază în mod suveran de judecătorii fondului, după gravitatea prejudiciului moral suferit de cei chemaţi în judecată printr-o acţiune temerară şi vexatorie şi după poziţiunea socială a celor vexaţi”;

- “Aplicarea unui sechestru în baza unei creanţe deja plătite, constituie un fapt nedrept şi îndrituieşte pe cel prejudiciat prin acest sechestru să ceară în virtutea art. 998 C. civ., despăgubiri pentru daunele atât materiale cât şi morale suferite;

- “Nu numai introducerea unei acţiuni, apel, recurs etc., care sunt în exerciţiul unui drept, pot să dea naştere la despăgubiri, dar şi o urmărire imobiliară sau mobiliară, precum şi executarea unei hotărâri, care de asemenea sunt exerciţiul unui drept consfinţit prin lege, pot fi generatoare de despăgubiri, atunci când exerciţiul lor constituie un abuz de drept, adică de câte ori sunt vexatorii, doloase şi exagerate”. 

e) Suprimarea vieţii (pretium affectionis – pretium doloris):

- “Termenii art. 998 şi 999 fiind generali, rezultă că toţi acei care sunt lezaţi prin un fapt prejudiciabil, pot exercita acţiunea în daune interese. Astfel, tatăl şi soţul atinşi, nu numai prin pierderea materială a unei fiice şi a soţiei, dar şi de prejudiciul moral sub raportul afecţiunii, sunt în drept a exercita această acţiune”;

- “Văduva sau copiii persoanei omorâte în duel pot cere daune morale de la autorul acestui omor, chiar dacă persoana astfel ucisă ar fi provocat duelul”.

f) Leziuni morale cauzate prin atingeri aduse integrităţii corporale:

- “Infirmităţile fizice produc şi adevărate leziuni de ordine morală, care pentru a fi de un caracter mai puţin material, nu sunt mai puţin reale. Principiul fundamental al justiţiei este de a repara orice leziune, fiindcă numai astfel se poate ajunge la acel echilibru de interese care este condiţia primară a unei vieţi sociale, principiu formulat de lege în art. 998 şi urm. C.civ.”.

g) Nerespectarea hotărârii judecătoreşti privitoare la încredinţarea copilului unuia dintre părinţi:

- “Conflictele ce se nasc din neexecutarea unei hotărâri care ordonă unui soţ a încredinţa copilul ieşit din căsătorie celuilalt soţ, nu se poate rezolvi, pentru simplul fapt al neexecutării, în sensul art. 1075, prin condamnarea la daune–interese, spre repararea unui prejudiciu apreciabil în bani. Totuşi, sancţiunea dreptului de putere părintească şi a executării consistă, pentru soţul căruia justiţia i-a încredinţat copilul, în dreptul de a putea recurge la puterea publică, dacă copilul este ascuns de celălalt soţ şi hotărârea nu se poate executa din cauza acestui fapt, iar prejudiciul moral ce suferă soţul ale cărui drepturi sunt violate are a fi reparat prin o condamnare pecuniară a soţului recalcitrant, conform principiului din art. 998 C. civ.”.

h) Ruperea nejustificată a logodnei:

- “Logodna nu constituie o convenţiune, prin urmare, desfacerea nu poate da loc la daune contractuale; însă, când se constată în fapt că s-au întrebuinţat manopere viclene ca să ducă la desfacerea logodnei sau ea s-a produs în aşa condiţiuni că elementul de cuplă este evident în sarcina persoanei care a decis ruptura logodnei, această persoană poate fi obligată, în virtutea art. 998 C. civ., ca să repare daunele morale sau materiale ce le-a pricinuit prin vina sa”;

- “Ruperea unei promisiuni de căsătorie, fără nici un motiv legitim, poate da loc la despăgubiri în favoarea persoanei care a fost victima acestui prejudiciu, şi prejudiciul poate fi, în asemenea caz, nu numai material, dar şi moral”.

i) Concubinajul dolosiv:

- “Conform principiilor stabilite în art. 998 şi urm. C. civ., pentru ca o faptă a omului să dea loc la daune interese, nu este suficient ca acea faptă să fi adus altuia un prejudiciu, ci trebuie ca autorului, căruia fapta i se atribuie, să i se poate imputa cel puţin o greşeală. Astfel fiind, dacă concubinajul care a dat naştere unei copile, pentru care se cer despăgubiri pe baza art. 998 C: civ., nu este rezultatul unor manopere frauduloase din partea bărbatului sau inexperienţei femeii de care bărbatul a putut profita, urmează că o asemenea faptă este rezultatul unei culpe comune, care ca atare nu poate servi ca bază a unei acţiuni în daune. În speţă, instanţa de fond, constatând în fapt şi apreciind în mod suveran că, pentru determinarea recurentei de a trăi în concubinaj, intimatul nu a întrebuinţat nici manopere frauduloase şi nu a profitat de lipsa de experienţă, respingerea cererii de daune are o bază legală”.

j) Seducţia dolosivă:

- Jurisprudenţa a condiţionat acordarea de despăgubiri băneşti pentru seducţie de faptul ca femeia să nu fi fost în culpă, iar bărbatul să fi folosit manopere frauduloase spre a o seduce. “Faptul că prin ademeniri mincinoase un bărbat abuzează de inexperienţa unei fete, provocând-o să-şi uite de datoriile sale şi să-şi piardă cinstea, constituie o culpă din partea bărbatului care cauzează astfelîn sensul art. 998 C. civ. un prejudiciu atât moral, cât şi material, pe care este dator a-l repara”;

- “Bărbatul care, prin întrebuinţarea de diferite manopere şi promisiuni, determnină pe o fată de a avea împreună relaţiuni sexuale, în urma promisiunilor formale că o va lua în căsătorie, angajament de care însă dânsul nu s-a ţinut, prin acest cauzează fetei o daună morală, pe care, în temeiul sus arătatului text de lege, bărbatul e dator a-l repara”;

- “Este răspunzător de daune cel ce într-un mod asiduu şi continuu, întrebuinţând diferite manopere şi promisiuni de căsătorie, seduce o fată, făcând-o a-şi pierde onoarea şi a convieţui cu el un timp îndelungat, manopere cărora fata n-a putut rezista, avându-se în vedere nivelul ordinar de moralitate şi puţina experienţă ce a putut avea dânsa şi gradul său de cultură, aşa că ea n-a putut aprecia importanţa propunerilor ce i se făceau, şi acceptându-le, nu se poate considera că a consimţit voluntar la aceste consecinţe şi de care, prin urmare, numai seducătorul este responsabil”;

- “Dacă se intentează acţiune în daune interese pentru faptul seducţiunii, este a se cerceta dacă a fost în adevăr seducţiune imputabilă defendorului ori şi o greşeală a reclamantei, căci în acest din urmă caz, acţiunea fiind fundată pe propria-i greşeală, nu poate fi primită în justiţie, căci reclamanta sie-şi are a-şi imputa gravitatea consecinţelor provenite din acea greşeală. Astfel fiind, nu pot constitui nici seducţiune, nici continuitate şi asiduitate din partea seducătorului căruia fata să nu fi putut rezista, când mai ales cu un grad ordinar de moralitate şi cu foarte puţină experienţă, putea aprecia ce importanţă trebuie să dea propunerilor ce i se fac şi astfel, acceptându-le, nu se poate considera decât că a consimţit voluntar la aceste consecinţe de care prin urmare seducătorul nu poate fi responsabil”;

- “Pentru ca cineva să poate face o cerere legitimă de daune, izvorâte din faptul seducţiunii, trebuie să se stabilească: 1) că asupra sa s-a exercitat o serie de manopere falacioase, menite a-i sugera o încredere neţărmurită în îndeplinirea unor acte favorabile situaţiunii sale viitoare, şi 2) că mintea şi judecata sa nu au fost în stare a discerne nici consecinţele derivante din seducţiune, şi nici să întrevadă ce ar fi de himeric în mijloacele întrebuinţate pentru a o face să consimtă la a ei cădere. Prin urmare, în fapte de asemenea natură, trebuie ţinută în seamă starea intelectuală şi morală, atât a seducătorului, cât şi a părţii seduse, pentru a putea decide în ce parte este victima şi unde este vinovatul ce a făcut-o. Şi pentru a fi cineva victimă în faptul seducţiunii, trebuie să dovedească că mijloacele întrebuinţate pentru a-i repara căderea au fost de aşa natură încât i-au surprins voinţa şi că motivele de care s-a uzat pentru a-i smulge consimţământul ei la actele ce au constituit seducţiunea, au fost aşa de puternice şi de natură atât de sugestivă, încât judecata sa, încă neformată, n-a fost în stare să aprecieze consecinţele ulterioare ale seducţiunii. Or, în sistemul legiuirii noastre, în genere, orice persoană, care a atins vârsta majorităţii, devine capabilă de a dispune de persoana şi averea sa, astfel după cum ea ar crede mai util intereselor sale, şi aceasta pentru motivul că la acest termen s-a crezut că mintea şi reflecţiunea, deşi n-au ajuns la apogeul complectei lor eflorescenţe, totuşi sunt destul de dezvoltate pentru a-şi forma juste aprecieri asupra naturii şi importanţei actelor vieţii civile, precum şi asupra consecinţelor din ele decurgânde. Prin urmare, în baza acestui principiu, femeia sedusă, care era majoră, nu poate susţine că mintea sa era încă fragedă şi că seducătorul, prin promisiunea că o va lua de soţie, a abuzat de neexperienţa sa, sugerându-i o încredere nemărginită în îndeplinirea acestei promisiuni şi că el nu ar mai putea reveni asupra ei, neavând nici un mijloc legal să-l constrângă ca să şi-o execute. Şi deşi, în morală, oricine e ţinut să-şi îndeplinească făgăduiala sa liber exprimată şi spontaneu consimţită, şi deşi seducătorul a făcut o atare promisiune pe care şi-a manifestat-o şi în mod public, prin declaraţiunea făcută la ofiţerul stării civile, totuşi, din aceste fapte nu se poate deduce că el a abuzat de nepriceperea fetei, smulgându-i, prin un fel de violenţă morală, consimţământul ei, căci conştiinţa liberului său arbitru, şi cu dânsa, sănătoasa apreciere a mobilelor determinate, nu-i lipseau la vârsta sa; ce e mai mult chiar, ea se află în culpă, sau cel puţin e căzută în greşeala de a fi înfrânt legea morală a conservării propriei sale castităţi, atunci când dezvoltarea normală a facultăţilor sale reflective era în măsură de a o face să distingă şi să întrevadă toate consecinţele faptului la care liber consimţea, precum şi a lui imoralitate faţă cu cuviinţele mediului social în care trăia. Prin urmare, deşi relaţiuni intime au avut loc între seducător şi sedusă şi deşi din aceste raporturi, devenite publice, au decurs consecinţe păgubitoare viitorului sedusei, întrucât însă ele derivă din propria sa greşeală, e ţinută să le îndure consecinţele în toată a lor întindere şi dureroasă gravitate”.

k) Acte de profanare:

- “Persoana care prin faptul său a cauzat altuia un prejudiciu este obligată a repara atât dauna materială, cât şi dauna morală ce a rezultat din faptul său. Astfel, cel ce mâzgăleşte portretele ctitorilor din o biserciă e responsabil de daune atât pentru restabilirea acelor portrete, cât şi pentru dauna morală suferită de ctitorul al cărui portret a fost mâzgălit”.

 

C. Poziţia doctrinei juridice în perioada interbelică. 

Alături de jurisprudenţă şi în sprijinul acesteia, doctrina juridică română privitoare la răspunderea civilă delictuală, dezvoltată în perioada 1865–1944, a promovat teza reparării băneşti a daunelor morale; şi aceasta mai ales prin determinarea noţiunii de daune morale, susceptibile de reparare bănească, prin justificarea tezei reparării băneşti a daunelor morale, prin semnalarea dificultăţilor pe care le întâmpină o asemenea reparea şi prin delimitatea între repararea bănească şi repararea prin mijloace nepatrimniale a daunelor morale.

Relativ la noţiunea de daună sau pagubă, ca element al răspunderii civile delictuale, s-a precizat că dauna “poate fi nu numai materială, dar şi morală, adică să atingă nu numai persoana sau averea cuiva, dar şi onoarea sau afecţiunile legitime ale omului”, că autorul unui delict sau cvasidelict este obligat a-l repara “fără deosebire între dauna materială şi dauna aşa-zisă morală” şi că “prejudiciul, deşi de natură morală, poate fi reparat prin acordarea unei sume de bani”.

Doctrina interbelică a enumerat cele mai semnificative cazuri de daune morale susceptibile de reparare bănească: suprimarea vieţii unei persoane apropiate, atingerile aduse integrităţii corporale, atingerile aduse cinstei, onoarei, demnităţii sau reputaţiei unei persoane, uzurparea numelui sau pseudonimului, actele de defăimare a unei persoane prin denunţuri nedrepte, prin presă sau prin scrisori injurioase, calomnie, intentarea şi purtarea de procese vexatorii, concurenţă neloială, uzurparea unei firme comerciale, violarea puterii părinteşti, neconsumarea căsătoriei, adulter, ruperea nejustificată a logodnei, seducţia dolosivă, concubinajul dolosiv, actele de profanare etc.

Relativ la justificarea tezei reparării băneşti a daunelor morale, în doctrină au fost invocate deopotrivă argumentele de text (deduse mai ales din interpretarea art. 998 şi 999 C. civ., texte care nu fac distincţie între prejudiciul material şi cel moral) şi argumente de echitate (deduse, mai ales, din faptul că ar fi inechitabil ca autorul unei daune morale să nu fie sancţionat). În privinţa dificultăţilor pe care le întâmpină repararea bănească a daunelor morale s-a arătat că ele constau, în principal, în faptul că, prin natura lor, daunele morale nu sunt susceptibile de reparare bănească, nu pot fi echivalate în bani, şi în faptul că fixarea cuantumului daunelor morale este arbitrară. Doctrina juridică română a opinat pentru repararea bănească a daunelor morale, întrucât indemnizaţia bănească, deşi nu poate repara propriu-zis o daună morală, dă totuşi o anumită satisfacţie victimei lezate din punct de vedere moral; or, din moment ce o asemenea satisfacţie este îndreptăţită, acordarea indemnizaţiei băneşti devine necesară, şi aceasta fără a deosebi după cum hotărârea instanţei de judecată se va motiva numai pe baza principiilor răspunderii civile delictuale sau şi cu ale acelora referitoare la ocrotirea personalităţii umane.

Totodată, în doctrină s-a făcut precizarea că repararea daunelor morale trebuie să se facă, după împrejurări, fie pe cale bănească, fie prin mijloace nepatrimoniale. 

În general, în doctrina interbelică au fost emise următoarele păreri:

- “În dreptul roman, chiar vătămarea propriu-zisă a corpului omenesc era considerată ca nefiind susceptibilă de reparaţiune în bani, sub cuvântul că corpul omului liber nu poate fi preţuit în monedă. Cu atât mai mult nu putea fi vorba de preţuirea în bani a unui prejudiciu simplu moral.

Dar, chiar astăzi, cine poate pretinde că un prejudiciu simplu moral poate fi preţuit şi reparat în bani? Nimeni. De aceea, despăgubirile fixate astăzi în mod arbitrar, de către judecători, în cazuri de simplu prejudiciu moral, nici nu sunt considerate atât ca o reparaţiune a acelui prejudiciu, ci mai mult ca o satisfacţiune dată victimei şi ca o pedeapsă pentru vinovat, de natură a contribui la prevenirea, în mod eficace, pentru viitor a faptelor ilicite de aceeaşi natură”.

- “Reparaţiunea pentru dauna morală se face prin plata unei sume de bani. Faptul că operaţiunea de fixare a indemnităţii se reazămă pe elemente apatrimoniale constituie fără îndoială principala dificultate la găsirea unui echivalent perfect şi la evitarea arbitrarului; însă, abandonarea totală a sancţiunii, adică a obligaţiei de reparare pentru daunele morale ar fi şi mai inechitabilă şi criticabilă, pentru că ar da loc la nesfârşite abuzuri din partea oamenilor lipsiţi de conştiinţă”.

- “În privinţa întinderii responsabilităţii, principiul dreptului modern este că autorul delictului sau cvasi-delictului datorează o reparaţiune integrală a prejudiciului cauzat, reparaţiune care să cuprindă şi damnum emergens şi lucrum cessans, fără deosebire între dauna materială şi dauna aşa-zisă morală (atingând în principal sentimentele de afecţiune, onoarea, demnitatea etc.), întrucât acestea din urmă ar fi în fiecare caz concret susceptibile de a permite o apreciere de reparaţiune bănească din partea judecătorilor”.

Cu alte cuvinte, repararea prejudiciului trebuie să fie integrală, fără a deosebi după cum acesta era material sau moral; însă, în privinţa prejudiciului moral, judecătorii apreciau, de la caz la caz, dacă prejudiciul trebuie reparat pe cale bănească şi în ce cuantum sau, dimpotrivă, dacă nu trebuie astfel reparat, întrucât gravitatea sa nu justifica o asemenea măsură.

- “Dacă e vorba de leziune a bunurilor, atunci aprecierea e uşor de făcut; se face ptrin experţii specialişti, numiţi de justiţie.

Dar dacă e vorba de prejudicii morale, atingătoare a cinstei, reputaţiunei, faimei, unei persoane, cum se va face despăgubirea? În bani. Dar, când o persoană se plânge că a fost calomniată, se constituie parte civilă, cerând un leu despăgubire. Acest leu e simbolic, căci indemnizarea prejudiciilor morale rezultă nu din bani, ci din faptul că cel pe care l-ai acţionat în judecată a fost găsit vinovat şi condamnat. Condamnarea de către justiţie a celui ce a cauzat pe prejudiciile, îl arată vinovat şi restabileşte astfel cinstea, faima, reputaţiunea persoanei ce suferise prin culpa celuilalt. De obicei, însă, victima se constituie parte civilă nu cu un leu, ci cu o sumă de un cuantum important. Ce fac judecătorii şi cum apreciază ei daunele morale? Pur şi simplu arbitrar. Căci, la daunele morale nu e vorba atât de responsabilitatea civilă, ci de ocrotirea personalităţii omeneşti. Nefiind alt mijloc pentru indemnizarea daunelor morale, judecătorul acordă despăgubirile băneşti. Sunt însă şi alte mijloace de reparaţiune. Astfel, judecătorul condamnă pe cel culpabil de fapta atingătoare de cinstea şi reputaţiunea altei persoane, la publicarea hotărârii judecătoreşti ce-l condamnă, în ziarele mai răspândite, sau la publicarea unei declaraţiuni prin care recunoaşte că ce a afirmat, referitor la cinstea şi reputaţiunea persoanei care a obţinut câştig de cauză, e inexact. Toate aceste publicări se fac cu cheltuielile celui condamnat; deci se ajunge la reparaţiune”.

 

 

2. PERIOADA 1952 – 1965: NEADMITEREA REPARĂRII BĂNEŞTI A DAUNELOR MORALE

 

Prin Decizia de îndrumare a Plenului Tribunalului Suprem nr. VII din 29 decembrie 1952 a fost tranşată problema admisibilităţii reparaţiei patrimoniale a daunelor morale, în sensul imposibilităţii acordării despăgubirilor (reparaţiilor materiale) pentru prjudicii de ordin moral:

“În legătură cu problema despăgubirii pentru prejudicii de ordin moral, se constată din practica instanţelor judecătoreşti, între care şi fost Curte Supremă, secţia penală, că, în cauzele penale, inculpaţii şi răspunzătorii civilmente continuă a fi obligaţi să repare prin plata unor sume de bani, prejudiciile morale produse prin infracţiuni.

Astfel, fostul Tribunal Ilfov, secţia a II-a penală, prin sentinţa nr. 4203/1950, a obligat partea civilmente responsabilă să plătească “despăgubiri morale” rudelor unui accidentat, iar această soluţie a fost menţinută prin decizia nr. 1493/1951 a fostei Curţi Bucureşti, secţia a II-a penală.

De asemenea, fosta Curte Supremă, secţia penală, menţinând hotărâri la fel cu cele arătate mai sus, a stabilit că instanţele de fond au procedat legal când au acordat daune morale” (deciziile nr. 1215/1948, 2332/1950 şi nr. 1961/1951).

Asemenea hotărâri, a căror motivare se sprijină pe art. 92 C. pen., sunt contrare principiilor fundamentale ale legislaţiei socialiste. Aceste principii sunt incompatibile cu ideea burgheză a transformării într-o sumă de bani a suferinţei morale şi a speculării unui prejudiciu moral, ca mijloc de îmbogăţire. Din totalitatea principiilor constituţionale, şi îndeosebi din acela înscris în art. 15 din Constituţie, reiese că izvorul principal de venit este munca. Nu se poate deci concepe plata unei sume de bani ca echivalent pentru suferinţa morală provocată omului. Repararea unor atare prejudicii se face în mod corespunzător prin sancţionarea celor vinovaţi, prin publicarea hotărârilor de condamnare şi prin alte mijloace adecvate modului în care prejudiciul moral a fost provocat, astfel încât cel care a fost vătămat în cinstea, demnitatea sau afecţiunea sa să capete o deplină satisfacţie morală, care să contribuie totodată la educarea cetăţenilor în spiritul respectului normelor de convieţuire socialistă.

În lumina acestor principii, instanţele judecătoreşti trebuie să facă aplicarea art. 92 C. pen, care stabileşte regula reparării integrale a prejudiciului adus printr-o infracţiune, în sensul de a se acorda o despăgubire bănească – în forma unei sume globale sau a unor sume plătite periodic – numai pentru repararea prejudiciului material, iar nu şi pentru repararea prejudiciului morale, care urmează a se face în mod corespunzător naturii prejudiciului.

Faţă cu cele de mai sus, în baza art. 41 al Legii de organizare judecătorească, Tribunalul Suprem decide a se da tribunalelor următoarea îndrumare:

Nu se pot acorda despăgubiri (reparaţii materiale) pentru prejudicii de ordin moral”.

În urma acestei decizii de îndrumare, aplicarea art. 92 C. pen. cu privire la repararea bănească a daunelor morale a căzut practic în desuetudine, iar mai târziu a fost abrogat, după cum am precizat anterior, prin Decretul nr. 212/1960. 

Pentru apărarea drepturilor personale nepatrimoniale a fost instituit art. 54 din Decretul nr. 31/1954 privitor la persoanele fizice şi persoanele juridice. Astfel, cel care a suferit o atingere într-un drept personal nepatrimonial, poate cere instanţe obligarea autorului faptei săvârşite fără drept să înceteze acţiunea respectivă. De asemenea, art. 55 prevedea că, în cazul în care autorul faptei nu se conformează, instanţa îl poate obliga la plata, în folosul statului, a unei amenzi pentru fiecare zi de întârziere.

În esenţă, este deci vorba de scoaterea de sub incidenţa art. 998 C. civ. a reparării prejudiciilor nepatrimoniale. Astfel, ca urmare a Deciziei de îndrumare nr. VII/1952 şi a dispoziţiilor Decretului nr. 31/1954, privitoare la repararea prejudiciilor nepatrimoniale, textul art. 998 C. civ., care prevede obligaţia generală a reparării oricărui prejudiciu, a rămas fără aplicare în ceea ce priveşte repararea pe calea răspunderii civile delictuale a prejudiciilor nepatrimoniale.

Decizia nr. 29/1953 a Colegiului civil al Tribunalului Suprem a considerat de principiu că victima unei fapte ilicite are drept la repararea integrală a prejudiciului suferit, adică a daunelor materiale, fie în natură, fie atunci când aceasta nu mai este cu putinţă, prin echivalent bănesc. În privinţa prejudiciului moral, a fost reafirmată indicaţia potrivit căreia repararea acestuia se poate face doar în natură, adică prin alte mijloace considerate mai potrivite, între care condamnarea penală în cazul unei infracţiuni şi publicarea hotărârii:

“Este de principiu că victima unui fapt ilicit are dreptul la repararea integrală a prejudiciului suferit şi, în consecinţă, repararea daunelor materiale trebuie făcută fie în natură, fie atunci când repararea în natură nu este cu putinţă, printr-un echivalent bănesc. Atunci când este însă vorba de un prejudiciu moral, repararea nu se poate face decât în natură, prin mijloacele cele mai potrivite, condamnarea penală în cazul unei infracţiuni, publicarea hotărârii de condamnare etc., căci este contrar principiului socialist, consfinţit prin Constituţie, că în statul democratic popular numai munca este izvor de venit, ca să se compenseze băneşte, transformându-se într-un izvor de îmbogăţire fără muncă, suferinţa morală, cum este aceea produsă de moartea unei rude apropiate.

În speţă, este necontestat că soţia şi copiii minori ai victimei au dreptul la daune materiale corespunzătoare ajutorului material ce-l primeau de la victimă, care îi întreţinea din salariul său, asigurându-le existenţa şi educaţia. Instanţa de fond a călcat însă principiul expus mai sus, atunci când a înglobat în suma acordată ca despăgubiri şi daunele morale constând din atingerea adusă afecţiunii de familie”.

 

3. PERIOADA 1965 – 1990

 

După 1965, în doctrină şi jurisprudenţă a început să se manifeste un curent favorabil reparaţiei patrimoniale a daunelor morale, deşi oscilant şi rezervat.

 

 

4. SITUAŢIA DE DUPĂ 1990

 

După 1990, controversa legată de posibilitatea acordării reparaţiilor materiale pentru daune morale a fost stinsă. Art. 998 şi 999 C. civ. sunt interpretate ca aplicându-se atât prejudiciilor materiale, cât şi celor morale, într-un sens similar celui din doctrina şi jurisprudenţa interbelică. 

În plus, repararea patrimonială a prejudiciului moral este consacrată expres în texte de lege, adoptate după 1990. Exemplificăm, în acest sens, trei acte normative:

- art. 11(2) din Legea nr. 29/1990 privind contenciosul administrativ (publicată în Monitorul Oficial nr. 122/8 noiembrie 1990): “În cazul admiterii cererii, instanţa va hotărî şi asupra daunelor materiale şi morale cerute”.

- art. 9(1) şi art. 11 din Legea nr. 11/1991 privind combaterea concurenţei neloiale (publicată în Monitorul Oficial nr.24/30 ianuarie 1991):

“Dacă vreuna dintre faptele prevăzute de art. 4 sau 5 cauzează daune patrimoniale sau morale, cel prejudiciat este în drept să se adreseze instanţei competente cu acţiune în răspundere civilă corespunzătoare”.

“O dată cu condamnarea ori obligarea la încetarea faptei ilicite sau repararea daunei, instanţa poate obliga la publicarea hotărârii, în presă, pe cheltuiala făptuitorului”.

Relevant pentru discuţia noastră este şi art. 1(1) din OUG nr. 53/19 mai 2000 pentru unele măsuri privind soluţionarea cererilor referitoare la acordarea de despăgubiri pentru daunele morale (publicată în Monitorul Oficial nr. 227/2000):

“Cel care, considerându-se prejudiciat printr-o atingere adusă onoarei, demnităţii sau reputaţiei sale, vieţii intime, familiale sau private, ori dreptului la imagine, formulează cerere la instanţa civilă referitoare la stabilirea şi acordarea de despăgubiri pentru daune morale trebuie să depună o cauţiune de 5% din valoarea despăgubirilor solicitate”.

Aşadar, acordarea daunelor morale este admisă constant atât de doctrina actuală, cât şi de jurisprudenţa. Problema în discuţie este aceea a cazurilor concrete în care se acordă daune morale, precum şi cuantumul acestora.

 

 

 

 

III. PROBLEMA DAUNELOR MORALE ÎN DREPTUL COMPARAT

 

 

1. ANGLIA ŞI IRLANDA

 

În dreptul englez (common law), ca şi al ţărilor ce s-au inspirat din acesta, se face distincţie între diferitele categorii de prejudicii (damage) în raport cu diferitele tipuri de fapte ilicite (torts), pentru care se oferă ca remediu acţiunea în justiţie în vederea obţinerii de daune interese (damages).

Principala clasificare a prejudiciilor care se face în prezent are în vedere distincţia între prejudiciul economic şi cel neeconomic, ambele susceptibile de a fi reparate sau, mai exact, “compensate” în bani.

Despăgubirea care poate fi solicitată în instanţă de către persoana care a suferit o pierdere sau o vătămare, cu privire la persoana, proprietatea sau drepturile sale, datorită unui act sau omisiuni ilegale ori neglijenţei altei persoane poate fi compensatorie sau punitivă, după cum este acordată ca urmare a unei vătămări, cu scopul de a readuce victima în situaţia avută anterior, incluzând ceea ce este în mod natural, necesar şi obişnuit rezultatul actului păgubitor (general damages), precum şi urmările fireşti, dar nu neapărat necesare şi inevitabile ale acestuia (special damages) sau ca pedeapsă pentru un comportament ofensator şi cu scop preventiv, în afara sau peste ceea ce ar reprezenta reparaţia pentru paguba suferită, datorită caracterului agravant prin violenţă, fraudă sau alte circumstanţe în care s-a produs paguba. Spre a oferi reclamantului o satisfacţie pentru suferinţa mentală, sfidarea sentimentelor sale, ruşinea sau altă agravare a vătămării originare.

Despăgubirea cu caracter punitiv, poate fi actuală şi substanţială, când tinde a oferi compensaţia reală, adecvată pentru prejudiciul cauzat sau nominală, atunci când cuantumul prejudiciului nu poate fi dovedit ca existând, despăgubirea are scopul de a indica că un drept a fost încălcat. În asemenea cazuri, suma despăgubirilor poate fi simbolică.

Importanţa daunelor morale este mai mare dacă vătămările ce au ca obiect persoana (injury to the person), decât atunci când privesc bunurile (damages to property).

Principalele despăgubiri cu titlu de daune morale sunt rezultatul unor prejudicii corporale cum ar fi:

a) suferinţa fizică şi psihică (pain and suffering), incluzând şi toate consecinţele de ordin psihic, spre exemplu, angoasa. Compensaţia trebuie acordată atât pentru trecut, cât şi pentru viitor, în funcţie de gravitatea vătămării şi durata menţinerii consecinţelor acesteia. Acest tip de prejudiciu nu este indemnizabil dacă victima este în stare de comă permanentă, astfel că nu este conştientă de suferinţa sa;

b) pierderea speranţei de viaţă (less of expectation of life) datorită vătămărilor suferite este considerată ca îndreptăţind victima să pretindă despăgubiri. În Camera Lorzilor s-a decis transmiterea dreptului de despăgubire către succesori, dar că, în acest caz, despăgubirea trebuie să fie redusă. Ceea ce se are în vedere este perspectiva unei vieţi preponderent fericite. Administration Act of Justice din 1982 a suprimat despăgubirea pentru pierderea speranţei de viaţă, considerând că, pentru victimă, daunele-interese nu mai pot avea un rol reparator de mare importanţă;

c) prejudiciul de agrement (loss of amenity), constând în pierderea elementelor agreabile ale vieţii, anume, a celor ce sunt rezultatul simţurilor, a vieţii sexuale, posibilităţii unor relaţii sociale normale, etc.

Pentru un juriu englez criteriul fundamental avut în vedere în privinţa victimelor unor astfel de prejudicii este acordarea unei despăgubiri juste şi rezonabile, raportat la toate aspectele legate de prejudiciu.

Alte categorii de daune morale prezente sunt: cele rezultate din suferinţa psihică, determinată de decesul unei persoane apropiate, precum şi arestarea nelegală, insulta, calomnia, abuzul de drepturi procesuale şi mai ales încălcarea dreptului la viaţa privată (right of privacy).

Situaţia este oarecum asemănătoare în dreptul irlandez.

Fără a se face o distincţie clară între caracterul indemnitar şi cel punitiv al reparaţiei, sunt incluse în categoria de general damages atât daunele cu caracter economic, cât şi daunele morale, precum: pretium doloris, prejudiciul de agrement, prejudiciul estetic, pierderea speranţei de viaţă, pierderea capacităţii de câştig.

Jurisprudenţa este ezitantă în a acorda despăgubiri pentru reducerea speranţei de viaţă.

Despăgubirile se acordă numai sub formă de capital, în sumă globală, o dată şi definitiv fixată.

 

 

2. FRANŢA ŞI BELGIA

 

Dauna morală este definită ca fiind aceea care nu se traduce într-o pierdere bănească, care este rezultatul unei atingeri aduse unui drept nepatrimonial, “părţii sociale şi afective a patrimoniului moral”.

Pot fi enumerate ca forme ale prejudiciului:

a) atingerile aduse sentimentelor intime, de pudoare,

b) vătămările onoarei prin afirmaţii injurioase sau defăimătoare,

c) atingerile aduse drepturilor decurgând din raporturile de familie, sau autorităţii părinteşti, datoriei de fidelitate conjugală.

S-au mai acordat despăgubiri pentru folosirea abuzivă a blazonului nobiliar, contestarea recunoaşterii de fidelitate, dar nu şi pentru nerecunoaşterea acesteia.

Un drept de despăgubire a fost recunoscut în cazul atingerilor aduse convingerilor şi practicilor religioase ale victimei.

În domeniul proprietăţii literare şi artistice s-a considerat că există un prejudiciu moral în caz de încălcări ale dreptului la inviolabilitatea operei, contrafacere, plagiat, parodiere, utilizare abuzivă a operei altuia, a numelui literar sau artistic, precum şi în cazul utilizării într-o lucrare literară a unui nume ori a descrierii unei persoane reale, ce poate fi recunoscută astfel, publicarea unor documente ce o privesc sau relatarea unor evenimente care pot prejudicia sub aspect moral.

Protecţia vieţii private a prilejuit, de altfel, o foarte bogată jurisprudenţă, consecinţă a principiului că nimeni nu poate săvârşi, fără a fi autorizat, imixtiuni în intimitatea vieţii altei persoane şi, chiar autorizat fiind, nu de natura de a o leza.

Compensarea bănească a suferinţelor fizice, a diferitelor infirmităţi independente de un prejudiciu material, mai ales în cazul unor persoane de vârstă tânără, a vătămărilor de ordin estetic sunt luate, de asemenea, în considerare, la fel şi prejudiciul de agrement.

Uneori, chiar vătămări cauzate unor animale sau lucruri îndrăgite au fost considerate cauza unui prejudiciu de ordin subiectiv, afectiv, susceptibil a da loc unei reparaţii cu titlu de daună morală.

Repararea daunelor morale provocate persoanelor juridice este admisă în practica judiciară şi doctrină, deşi se consideră că în cazul acestora ideea de pedeapsă privată este prevalentă. Întrucât acestea nu pot resimţi însă o suferinţă, nu este acceptată posibilitate pentru persoanele juridice, de drept public sau privat, de a primi o despăgubire cu acest titlu.

În esenţă, aceleaşi categorii de daune morale sunt recunoscute şi în dreptul belgian, cu menţiunea că, în ce priveşte prejudiciile corporale, efortul suplimentare este inclus în prejudiciul fiziologic, iar suferinţele psihice sunt considerate ca parte a prejudiciilor de agrement, alături de pretium juventutis, pretium voluptatis şi cu posibilitatea de asociere cu prejudiciile rezultând din pierderea unei şanse de căsătorie, de a avea copii, şi chiar reducerea speranţei de viaţă.

 

 

3. ITALIA

 

Potrivit articolului 2059 din Codul civil italian, posibilitatea reparării prejudiciilor extrapatrimoniale este limitată la cazurile stabilite de lege. Daunele morale sunt totdeauna acordate însă, conform articolului 185 din Codul penal italian, dacă fapta prejudiciabilă constituie o infracţiune.

În doctrină s-au făcut eforturi de aprofundare a noţiunii de prejudiciu extrapatrimonial, considerat, prin opoziţie cu prejudiciul patrimonial, ce poate fi redus la un echivalent pecuniar, a consta în suferinţă morală, necazuri, tulburări psihice, care nu intră în conţinutul noţiunii de “pagubă”, în sens larg şi, care trebuie reparat prin mijlocirea unei aprecieri echitabile, făcute de un judecător, în funcţie de gravitatea faptei, a culpei, de importanţa suferinţei cauzate şi de posibilităţile pecuniare ale părţilor.

Conform unei opinii, conceptul de daună, care potrivit doctrinei tradiţionale nu este decât cea patrimonială şi ar trebui extins pentru a include şi vătămările cauzate prin atingeri aduse integrităţii fizice, morale, onoarei, libertăţii sexuale etc., independent de caracterul pecuniar sau nepecuniar al consecinţelor. Noţiunea de prejudiciu moral nu s-ar mai aplica decât stărilor afective, de ordin psihic, cum ar fi durerea, dar şi necazul, fără relevanţă juridică, decât atunci când sunt consecinţa unei vătămări a personalităţii. Distincţia tradiţională între prejudiciu patrimonial şi cel nepatrimonial este astfel înlocuită cu distincţia între daune obiective, patrimoniale şi personal nepatrimoniale, care, afectând valori ce sunt ocrotite juridic, vor oferi întotdeauna posibilitatea unei reparaţii şi daune subiective sau afective care nu vor fi reparate decât în cazuri excepţionale la care se referă articolul 185 Cod penal şi articolul 2059 din Codul civil italian.

Remarcabilă este însă Decizia tribunalului din Genova, din 25 mai 1974, care, în încercarea de a găsi un fundament unei categorii de prejudicii, şi-a întemeiat hotărârea sa, pronunţată într-un proces civil, pentru prima dată, pe o referire la dreptul instituţional de sănătate sau integritate fizică.

Astfel, s-a stabilit că, vătămarea sănătăţii sau integrităţii fizice este consecinţa unui prejudiciu estetic şi de agrement, a unor suferinţe psihice, a efortului suplimentar, toate acestea formând prejudiciul “biologic”.

În aceste sens, Curtea Constituţională italiană a considerat că este pe deplin posibilă indemnizarea prejudiciului biologic, definit ca diminuare a integrităţii psihofizice a persoanei, cu repercusiuni asupra valorii de fiinţă umană a acesteia, în integritatea valenţelor sale concrete.

Cu toate acestea, trebuie distinse prejudiciul material şi dauna morală de prejudiciul biologic. Dauna morală, cu semnificaţia globală de prejudiciu subiectiv, constând în dureri fizice, va fi indemnizată dacă a rezultat dintr-o faptă ce constituie infracţiunea.

Evaluarea se bazează pe ideea unei reparaţii echitabile. Pentru alte categorii de prejudicii, cel estetic sau sexual, se practică o evaluare in concreto, de la caz la caz. Orientări recente ale doctrinei tind a reconsidera caracterul preponderent punitiv, de pedeapsă privată a acordării daunelor morale, punând la baza cererii victimei ideea de a obţine o reparaţie materială din partea celui vinovat, iar nu de a obţine bani ca o satisfacţie pentru suferinţa fizică sau morală. Soluţiile inovatoare nu au rezolvat însă problema reparării prejudiciului moral în cazul încălcării altor drepturi ale persoanei prin fapte ilicite civile şi care prin formularea restrictivă a articolului 2059 din Codul civil nu dau loc la despăgubiri.

 

 

4. REPUBLICA FEDERALĂ GERMANIA

 

Indemnizarea daunelor morale este admisă în dreptul german, ca, de altfel şi în dreptul italian şi elveţian, numai în cazuri limitative prevăzute de lege.

Articolul 847 din Codul civil german prevede: “în caz de leziune corporală sau atingere adusă sănătăţii, ca şi în caz de privare de libertate, partea lezată poate reclama o indemnizaţie adecvată în bani, chiar pentru un prejudiciu extrapatrimonial. Acest drept este indisponibil şi nu se transmite moştenitorilor, afară dacă nu a fost recunoscut prin contract sau dacă procesul nu era în curs.

Asemenea acţiuni aparţin oricărei persoane de sex feminin faţă de care s-a săvârşit o crimă sau un delict împotriva bunelor moravuri sau care, prin înşelăciune, ameninţare sau abuz al raportului de dependenţă, a fost constrânsă a accepta o coabitare extraconjugală”.

S-au acordat despăgubiri pentru lezarea vieţii private în caz de interceptare a convorbirilor telefonice, publicarea unor scrisori private sau pentru lezarea dreptului la onoare în situaţia publicării unor scrisori private sau a dreptului la onoare, în situaţia publicării în presă a unor declaraţii defăimătoare, cu condiţia ca violarea dreptului să prezinte un asemenea grad de gravitate încât alte remedii să nu fie suficiente spre a satisface interesul persoanei vătămate.

Indemnizării îi sunt recunoscute două funcţii: una compensatorie – având în vedere consecinţele faptei şi imposibilitatea pentru victimă de a se bucura de aceleaşi condiţii de viaţă cu cele avute anterior vătămării şi funcţia de satisfacţie, având în vedere gradul de culpă ce a caracterizat acţiunea autorului. Indemnizaţia se acordă global, în cazul prejudiciului estetic şi cu caracter permanent, în cazul prejudiciului de agrement.

În cazul în care leziunile au condus victima la pierderea totală a stării de conştienţă, reparaţia este simbolică.

Suferinţa îndurată de cei apropiaţi victimei este indemnizată numai în cazul decesului.

 

 

5. SPANIA

 

Sunt considerate a fi daune morale: vătămările cauzate sentimentelor, demnităţii, onoarei, stimei de care se bucură o persoană în societate, precum şi sănătăţii fizice şi psihice sau altor drepturi de natură extrapatrimonială.

Motivul existent în trecut, potrivit căruia repararea bănească a daunelor morale nu era posibilă, întrucât ea ar fi fost doar arbitrară sau insuficientă, a fost eliminat doar în parte, iar stabilirea despăgubirii este lăsată la aprecierea prudentă a judecătorului, care va trebui să ţină seama de circumstanţele fiecărui caz de echitate, de starea, vârsta şi de orice element relativ la situaţia victimei. În hotărârea sa, judecătorul nu este obligat a detalia modul de evaluare sau categoriile de prejudicii pe care le-a avut în vedere la stabilirea cuantumului despăgubirii.

O importantă evoluţie a jurisprudenţei s-a produs în ce priveşte luarea în considerare, cu titlu de pretium doloris, a suferinţelor cauzate nu numai prin leziuni corporale, ci şi ca urmare a unei pierderi foarte importante pentru proprietar.

 

 

 

 

6. AUSTRIA

 

Pornind de la prevederile articolului 1293 din Codul civil, conform căruia prin daună se înţelege dezavantajul pe care o persoană îl suferă cu privire la drepturile sau la persoana sa, fără a se face distincţie între caracterul material sau imaterial al acestuia, în doctrina şi jurisprudenţa austriacă, este admisă ideea de principiu a posibilităţii reparării băneşti a daunelor morale. Sunt luate în considerare, în acest sens, durerile cauzate de vătămările corporale, precum şi durerile morale cauzate prin lezarea dreptului la libertate, la onoare şi la nume. De asemenea, pot fi reparate pecuniar daunele morale cauzate prin distrugerea unor valori materiale.

Cu privire la cuantumul despăgubirilor acordate, se vorbeşte despre existenţa unei aşa-numite “pante est-vest”, constând în faptul că în estul ţării se acordă sume mai mari decât în vestul ţării, împrejurare pe care juriştii o explică prin existenţa unui standard de viaţă mai ridicat în vestul Austriei.

 

 

7. ELVEŢIA

 

Repararea bănească a daunelor morale este admisă în cazuri anume prevăzute de lege. Astfel, în conformitate cu prevederile Codului federal al obligaţiilor, pot fi acordate despăgubiri băneşti pentru daunele morale cauzate în câteva situaţii, şi anume:

- în cazul atingerilor aduse unor interese personale,

- în cazul leziunilor corporale,

- în situaţia cauzării morţii unei persoane.

În realitate, aceste cazuri cuprinde un cerc larg de prejudicii, şi anume:

- cele rezultate din atingeri aduse personalităţii fizice,

- cele rezultate din atingeri aduse personalităţii afective, 

- cele rezultate din atingeri aduse personalităţii sociale.

Tribunalele au acordat numeroase despăgubiri pentru prejudiciile rezultate din: atentate la integritatea fizică, la onoare şi la pudoare, împiedicarea unei activităţi, adulter, divorţ, ruperea logodnei, naşterea unui copil nelegitim, desfacerea contractului de muncă, provocarea morţii unei persoane apropiate, precum şi în cazul accidentelor de circulaţie de o anumită gravitate.

 

 

8. GRECIA

 

Este admisă, ca o regulă generală, repararea bănească a daunelor morale, temeiul legal constituindu-l articolul 299 Cod civil grec, care prevede că “pentru dauna nepatrimonială se datorează o satisfacţie bănească în cazurile prevăzute de lege” şi articolul 932 din acelaşi cod, care prevede: “În cazurile săvârşirii unei fapte nepermise, tribunalul, pe lângă despăgubirea pentru daunele materiale, poate acorda, pe bază de apreciere şi o despăgubire bănească, echitabilă pentru daunele morale. Se are în vedere, în mod deosebit, situaţia aceluia care suferă o vătămare a sănătăţii, onoarei, castităţii sale, sau o privaţiune de libertate. În cazul decesului unei persoane, se poate acorda o satisfacţie bănească familiei victimei pentru suferinţele sufleteşti.

Jurisprudenţa, pe baza interpretării acestor articole, acordă despăgubiri şi pentru daunele morale cauzate prin avarierea sau distrugerea unor bunuri materiale.

Factorii avuţi în vedere la stabilirea cuantumului daunelor sunt: 

- intensitatea şi durata suferinţelor,

- vătămarea sufletească în cazul lezării drepturilor generale ale personalităţii;

- existenţa sau inexistenţa unei vini, ca şi gradul acesteia, dacă există,

- starea materială a persoanei lezate şi a făptaşului,

- raporturile sociale ale acestora,

- orice alte circumstanţe ale producerii faptului dăunător în măsură să influenţeze mărimea despăgubirilor.

 

 

9. OLANDA

 

În conformitate cu prevederile articolului 1401 Cod civil olandez, orice faptă ilicită prin care se provoacă altuia o daună, îl obligă pe autor la plata de despăgubiri”.

Se admite, aşadar, că dauna poate fi atât de natură materială, cât şi de natură imaterială.

Anul 1943 este anul în care Tribunalul Suprem a decis că, pe lângă despăgubirile datorate pentru dauna materială se vor plăti despăgubiri şi pentru dauna morală.

Factorii avuţi în vedere la stabilirea despăgubirilor sunt:

- felul şi întinderea daunei corporale suferite,

- durerile suferite şi cele care vor mai fi suferite în viilor,

- durata spitalizării,

- felul şi volumul tratamentului medical,

- măsura şi durata incapacităţii de muncă,

- vârsta, profesiunea, starea civilă, statutul, 

- stingherirea practicării sportului,

- stingherirea sau diminuarea şanselor de avansare sau căsătorie.

 

 

10. ŢĂRILE SCANDINAVE

 

În conformitate cu regulile răspunderii civile din ţările scandinave, daunele-interese datorate în cadrul producerii de prejudicii corporale trebuie să cuprindă şi pretium doloris.

În dreptul suedez, la stabilirea daunei de durată, cauzată prin vătămări corporale, se iau în considerare: 

- infirmităţile,

- dezavantajele permanente cauzate,

- daunele estetice.

În dreptul suedez, nu se acordă despăgubiri băneşti pentru daune morale ce constau în dureri sufleteşti, ca în cazul pierderii unei rude apropiate.

11. CODUL CIVIL AL STATULUI QUEBEC (CANADA)

 

Art. 1457 – “Orice persoană trebuie să respecte regulile de conduită, în conformitate cu circumstanţele şi practica dreptului, pentru a nu vătăma pe alţii.

În cazul în care, acţionând raţional şi nerespectând această obligaţie, el este responsabil pentru orice vătămare pe care o provocă altei persoane şi este obligat la repararea acestui prejudiciu, fie că este corporal, moral sau material”.

Art. 1458 – “Orice persoană trebuie să-şi îndeplinească obligaţiile contractuale.

În cazul nerespectării, el este responsabil de orice prejudiciu corporal, moral sau material pe care îl cauzează celeilalte părţi contractuale şi este ţinut să repare această pagubă; nici această persoană, nici alta nu poate, în această situaţie, să evite aplicarea regulilor răspunderii contractuale, pentru a opta în favoarea unor reguli care îi sunt mai favorabile”.

 

 

 

IV. PROBLEMA DAUNELOR MORALE ÎN JURISPRIDENŢA CURŢII EUROPENE A DREPTURILOR OMULUI

 

 


1. Convenţia pentru Apărarea Drepturilor Omului şi a Libertăţilor Fundamentale a fost semnată la Roma, la 4 noiembrie 1950 şi a intrat în vigoare la 3 septembrie 1953. România a devenit membru cu drepturi depline al Consiliului Europei în 1993; pe 7 octombrie 1993 a semnat, iar pe 20 iunie 1994 a ratificat Convenţia şi Protocoalele adiţionale, mai puţin Protocolul nr. 11, pe care l-a ratificat la 11 august 1995.


Potrivit art. 11(2) din Constituţia României: “Tratatele ratificate de Parlament, potrivit legii, fac parte din dreptul intern”, iar conform art. 20: “Dispoziţiile constituţionale privind drepturile şi libertăţile cetăţenilor vor fi interpretate şi aplicate în concordanţă cu Declaraţia Universală a Drepturilor Omului, cu pactele şi cu celelalte tratate la care România este parte.

Dacă există neconcordanţe între pactele şi tratatele privitoare la drepturile fundamentale ale omului, la care România este parte, şi legile interne, au prioritate reglementările internaţionale”.

În consecinţă, Convenţia europeană a drepturilor omului a dobândit aplicabilitate directă în dreptul intern. 

Curtea Europeană a Drepturilor Omului, înfiinţată prin Convenţie “pentru a asigura respectarea angajamentelor care decurg pentru Înaltele Părţi Contractante”, este interpreta supremă a acesteia, iar hotărârile sale se aplică direct în ţările – părţi ale Convenţiei (ele sunt obligatorii, dar nu executorii).

Reglementarea de principiu, în ceea ce priveşte plata daunelor, se găsea în textul art. 50 al Convenţiei: “Dacă hotărârea Curţii declară că o decizie luată sau o măsură dispusă de o autoritate judiciară sau de orice altă autoritate a unei Părţi Contractante este în întregime sau parţial în opoziţie cu obligaţiile ce decurg din prezenta Convenţie şi dacă dreptul intern al acelei Părţi nu permite decât o înlăturare incompletă a consecinţelor acestei decizii sau ale acestei măsuri, prin hotărârea Curţii se acordă, dacă este cazul, părţii lezate o reparaţie echitabilă”.

Începând cu 1 noiembrie 1998, acestui text legal i-a luat locul cel prevăzut în Protocolul nr. 11, intrat în vigoare la această dată: “În cazul în care Curtea declară că a avut loc o violare a Convenţiei sau a protocoalelor sale şi dacă dreptul intern al Înaltei Părţi Contractante nu permite decât o înlăturare incompletă a consecinţelor acestei violări, Curtea acordă părţii lezate, dacă este cazul, o satisfacţie echitabilă”.

La aceste reglementări de principiu se mai adaugă unele specifice, care privesc încălcarea anumitor drepturi. Astfel, art. 5 al Convenţiei, care se referă la dreptul la libertate şi siguranţă, prevede, la pct. 5: “Orice persoană care este victima unei arestări sau unei deţineri în condiţii contrare dispoziţiilor acestui articol are dreptul la reparaţii”.

Iar art. 3 al Protocolului nr. 7 prevede: “Atunci când o condamnare penală definitivă este ulterior anulată sau când este acordată graţierea, pentru că un fapt nou sau recent descoperit dovedeşte că s-a produs o eroare judiciară, persoana care a suferit o pedeapsă din cauza acestei condamnări este despăgubită conform legii ori practicii în vigoare în statul respectiv, cu excepţia cazului în care se dovedeşte că nedescoperirea în timp util a faptului necunoscut îi este imputabilă total sau parţial”.

Este de observat faptul că textele mai sus menţionate nu fac referire la daune materiale sau morale, ci la daune în general. Jurisprudenţa Curţii Europene a Drepturilor Omului a interpretat aceste prevederi ca referindu-se atât la daunele materiale, cât şi la cele morale.

 

2. Curtea Europeană a Drepturilor Omului a acordat daune morale în următoarele cazuri:

A. Încălcarea libertăţii fizice:

Încălcarea interdicţiei torturii şi a pedepselor sau tratamentelor inumane şi degradante (art. 3 al Convenţiei):

– tratament suferit în timpul unei reţineri.

Încălcarea dreptului la libertate şi siguranţă (art. 5 al Convenţiei):

- detenţie în vederea expulzării după respingerea unei cereri de extrădare;

- exercitarea succesivă, de către acelaşi procuror de district al cantonului Zurich şi faţă de aceeaşi persoană, a funcţiilor de instrucţie şi de urmărire;

- punerea în detenţie provizorie a recruţilor acuzaţi de infracţiuni penale militare;

- arestare şi deţinere a unor suspecţi, în baza legislaţiei asupra prevenirii terorismului;

- durata unei detenţii provizorii şi a unei proceduri penale - încălcarea dreptului de a fi judecat într-un termen rezonabil sau pus în libertate în timpul procedurii;

- durata unei detenţii provizorii şi procedurile de control al acesteia în apel - încălcarea aceluiaşi drept ca mai sus;

- internarea unui recidivist - încălcarea dreptului de a introduce un recurs;

- reîncarcerarea în Anglia a unui acuzat condamnat la o pedeapsă continuă “nedeterminată” şi pus în libertate condiţionat - încălcarea aceluiaşi drept ca mai sus.


Încălcarea libertăţii de a pleca şi a veni (art. 2 din Protocolul nr. 4):

- aplicarea unor măsuri de prevenţie unui presupus mafiot.


B. Încălcarea drepturilor de procedură:


Încălcarea dreptului la un proces echitabil (art. 6 al Convenţiei):

- echitatea procedurii în faţa comisiilor de recurs privind continuarea primirii alocaţiilor de asigurare pentru boală;

- echitatea procedurii de examinare a cererilor de reînscriere pe lista Ordinului avocaţilor;

- durata unei proceduri angajate pentru obţinerea unei alocaţii de invaliditate din partea statului;

- durata unei detenţii provizorii şi a unei proceduri penale;

- declaraţii ale înaltor funcţionari ai poliţiei în timpul unei conferinţe de presă, prin care o persoană reţinută era desemnată ca vinovată – încălcarea prezumţiei de nevinovăţie;

- absenţa asistenţei unui avocat în faţa Curţii de Casaţie în materie penală – încălcarea drepturilor la apărare;

- desemnarea ca expert, de către un tribunal, a autorului unui raport care a declanşat urmăriri penale – încălcarea aceloraşi drepturi ca mai sus;

- condamnare întemeiată pe declaraţii făcute la jandarmerie de către persoane care au refuzat (legal) să se mai prezinte şi la audieri în faţa Curţii – încălcarea aceloraşi drepturi;

- declinarea de competenţă a instanţelor în privinţa soluţionării unor tipuri de litigii civile.


Încălcarea dreptului la existenţa unei căi de atac efective în dreptul intern, care să permită introducerea unor cereri privind încălcările Convenţiei (art. 13 al Convenţiei):

- absenţa unei căi de atac care să permită soluţionarea cererii de modificare sau distrugere a fişierului (secret) conţinând date personale.


C. Încălcarea drepturilor la viaţa personală:


Încălcarea dreptului la respect pentru viaţa de familie (art. 8 al Convenţiei):

- expulzare a unui străin divorţat când copilul lui minor este stabilit în ţară;

- măsură de expulzare împotriva unei persoane venite de foarte tânără în ţară şi care o separă de cei apropiaţi;

- nedepunerea unor eforturi adecvate şi suficiente de către autorităţile statului, pentru a impune respectarea dreptului de autoritate parentală, stabilit în urma divorţului.


Încălcarea dreptului la respect pentru viaţa privată (art. 8 al Convenţiei):

- existenţa unui fişier secret, ţinut de agenţi ai statului, cuprinzând informaţii cu privire la viaţa privată a unei persoane;

- nerecunoaşterea juridică a unei noi identităţi sexuale a unei transsexuale operate.


Încălcarea dreptului la respect pentru domiciliu (art. 8 al Convenţiei):

- refuzul de a acorda unor proprietari permisiunea de a locui în casa lor;

- vizite la domiciliu şi sechestru făcute de agenţii vamali;

- vătămări provocate de o staţie de epurare apropiată de o locuinţă.


Încălcarea dreptului la respect pentru corespondenţă (art. 8 al Convenţiei):

- controlul corespondenţei unui deţinut.

D. Încălcarea libertăţilor spirituale:


Încălcarea libertăţii de exprimare (art. 10 al Convenţiei):

- condamnarea penală pentru calomnie a unui ziarist;

Încălcarea dreptului la instruire (art. 2 din Protocolul nr. 1):

- pedepse corporale în şcolile publice din Scoţia.


E. Încălcarea libertăţilor acţiunii sociale şi politice:


Încălcarea libertăţii de asociere (art. 11 al Convenţiei):

- concedierea unor muncitori feroviari în virtutea unui acord care impune apartenenţa la un anume sindicat drept condiţie a angajării.


F. Încălcarea dreptului la respect pentru bunuri (art. 1 al Protocolului nr. 1):

- permis de expropriere şi interdicţii de construire de lungă durată – încălcarea respectului pentru bunuri;

- ocuparea de către Fondurile Marinei Naţionale (greceşti) a unor terenuri aparţinând unor particulari – privarea de proprietate;

- imposibilitate pentru proprietarul unui apartament de a obţine executarea unei decizii de evacuare;

- anulare, de către Curtea Supremă, a unui certificat de urbanism pe baza căruia au fost cumpărate terenuri şi lipsa de indemnizare;

- respingerea, de către Curtea Supremă, a acţiunii în constatarea dreptului de proprietate asupra unui imobil preluat în mod abuziv de către stat, care a condus la lipsirea de folosinţă paşnică a acestuia;

- menţinerea confiscării ilegale a unor obiecte de valoare de către fosta miliţie.

 

3. În concluzie, Curtea Europeană a Drepturilor Omului are o practică constantă, de acordare a daunelor morale pentru cvasi-totalitatea încălcărilor Convenţiei Europene a Drepturilor Omului.

